Document ID: /fineweb-2-swissfilter-quality_10-filterrobots/filtered/02038.jsonl.gz/2424

Perquai ha l’Ovra electrica Medel ponderà co schliar il problem. Ina varianta fiss stà da metter la lingia sut terra, di il president Hans-Peter Bundi. Ma quai na schliass betg dal tuttafatg il problem.
La segunda e meglra varianta è da sa colliar cun Tujetsch. Duas lingias cun cabels vegnan installadas en ina galaria da l’Ovra electrica Rain anteriur. Ina lingia va da Tujetsch a Curaglia/Fadretsch, l’autra da Cavorgia a Fadretsch. L’avantatg saja che sch'ina lingia è interrutta, saja l’autra anc en funcziun, uschia Hans-Peter Bundi.
Energia alpina surpren responsabladad
Uss va il provediment d’energia da la Repower en ils mauns da l’interpresa tuatschina, l’energia alpina. Ella è responsabla per la construcziun ed il manaschi.
La radunanza communala da Medel ha acceptà il credit brut dad 1,3 milliuns francs.